Κανονισμός (ΕΚ) αριθ. 336/2002 της Επιτροπής

της 22ας Φεβρουαρίου 2002

για την τροποποίηση του κανονισμού (ΕΚ) αριθ. 805/1999 σχετικά με τον καθορισμό ορισμένων μέτρων εφαρμογής του κανονισμού (ΕΚ) αριθ. 718/1999 του Συμβουλίου σχετικά με την πολιτική μεταφορικής ικανότητας των κοινοτικών στόλων εσωτερικής ναυσιπλοΐας προκειμένου να προωθηθούν οι εσωτερικές πλωτές μεταφορές

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 718/1999 του Συμβουλίου, της 29 Μαρτίου 1999, σχετικά με την πολιτική μεταφορικής ικανότητας των κοινοτικών στόλων εσωτερικής ναυσιπλοΐας προκειμένου να προωθηθούν οι εσωτερικές πλωτές μεταφορές(1), και ιδίως το άρθρο 9 παράγραφος 3,

Εκτιμώντας τα ακόλουθα:

(1) Η Επιτροπή, βάσει του άρθρου 7 του κανονισμού (ΕΚ) αριθ. 718/1999, ορίζει τους πρακτικούς τρόπους εφαρμογής της πολιτικής μεταφορικής ικανότητας των κοινοτικών στόλων, όπως αυτή έχει οριστεί από τον εν λόγω κανονισμό.

(2) Το άρθρο 4 του κανονισμού (ΕΚ) αριθ. 805/1999 της Επιτροπής(2), όπως τροποποιήθηκε τελευταία από τον κανονισμό (ΕΚ) αριθ. 997/2001(3), το οποίο ορίζει ορισμένα μέτρα εφαρμογής του κανονισμού (ΕΚ) αριθ. 718/1999, καθόρισε τα ποσοστά του κανόνα "παλαιό έναντι νέου", από τις 29 Απριλίου 1999.

(3) Ο κανονισμός (ΕΚ) αριθ. 718/1999, στο άρθρο 4 παράγραφος 2, απαιτεί τη συνεχή μείωση του ποσοστού "παλαιού έναντι νέου" ώστε αυτό να μηδενιστεί, το συντομότερο δυνατόν και κατά τακτά στάδια, το αργότερο στις 29 Απριλίου 2003.

(4) Τα ποσοστά του κανόνα "παλαιό έναντι νέου" μειώθηκαν από την εικοστή πρώτη μέρα αφότου δημοσιεύθηκαν, ήτοι από τις 3 Αυγούστου 2000, βάσει του πρώτου άρθρου του κανονισμού (ΕΚ) αριθ. 1532/2000(4) που τροποποιεί τον κανονισμό (ΕΚ) αριθ. 805/1999. Τα ποσοστά μειώθηκαν εκ νέου βάσει του πρώτου άρθρου του κανονισμού (ΕΚ) αριθ. 997/2001 από την εικοστή μέρα αφότου δημοσιεύθηκαν, ήτοι από τις 18 Ιουνίου 2001.

(5) Δεδομένης της υποχρέωσης μηδενισμού των ποσοστών το αργότερο μέχρι τις 29 Απριλίου 2003 και δεδομένης της οικονομικής εξέλιξης των διαφόρων τομέων της αγοράς της εσωτερικής ναυσιπλοΐας, πρέπει να μειωθούν εκ νέου τα ποσοστά "παλαιού έναντι νέου".

(6) Πρέπει επομένως να προσαρμοσθεί το επίπεδο των διαφόρων ποσοστών του κανόνα "παλαιό έναντι νέου", τα οποία αναφέρονται στο άρθρο 4 του κανονισμού (ΕΚ) αριθ. 718/1999, ορίζονται από το άρθρο 4 του κανονισμού (ΕΚ) αριθ. 805/1999 και τροποποιήθηκαν από το άρθρο 1 του κανονισμού (ΕΚ) αριθ. 997/2001, χωρίς ωστόσο να εξουδετερωθούν τα αποτελέσματα της προσπάθειας διαρθρωτικής εξυγίανσης από το 1990. Προκειμένου να ληφθεί υπόψη ότι αυξήθηκε κάπως εν γένει η ζήτηση των εσωτερικών πλωτών μεταφορών, ότι πρέπει παράλληλα να διατηρηθεί η ισορροπία μεταξύ των τριών τομέων και η ιδιαιτερότητα τους, τα ποσοστά πρέπει να μειωθούν κατά το ήμισυ και επομένως στο 0,30: 1 για τα πλοία ξηρού φορτίου, στο 0,45: 1 για τα δεξαμενόπλοια, και στο 0,125: 1 για τα ρυμουλκά.

(7) Τα μέτρα που προβλέπονται από τον παρόντα κανονισμό αποτέλεσαν αντικείμενο διαβούλευσης με τους ειδικούς της πολιτικής μεταφορικής ικανότητας και προώθησης των κοινοτικών στόλων, όπως προβλέπεται από το άρθρο 6 του κανονισμού (ΕΚ) αριθ. 805/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 805/1999 τροποποιείται ως εξής:

1. Στο άρθρο 4 σημείο 1 τα ψηφία "0,60: 1" αντικαθίστανται από τα ψηφία " 0,30: 1",

2. Στο άρθρο 4 σημείο 21 τα ψηφία "0,90: 1" αντικαθίστανται από τα ψηφία "0,45: 1",

3. Στο άρθρο 4 σημείο 3. τα ψηφία "0,25: 1" αντικαθίστανται από τα ψηφία "0,125: 1".

Άρθρο 2

Οπαρών κανονισμός αρχίζει να ισχύει την εικοστή πρώτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Φεβρουαρίου 2002.

Για την Επιτροπή

Loyola de Palacio

Αντιπρόεδρος

(1) ΕΕ L 90 της 2.4.1999, σ. 1.

(2) ΕΕ L 102 της 17.4.1999, σ. 64.

(3) ΕΕ L 139 της 23.5.2001, σ. 11.

(4) ΕΕ L 175 της 14.7.2000, σ. 74.